Karel Jaromír Erben

Karel Jaromír Erben (* 7. nowembra 1811 w Miletínje; † 21. nowembra 1870 w Praze) bě čěski archiwar a historikar, zběraćel ludowych pěsnjow, spisowaćel a basnik.

Žiwjenje
Erben studowaše wot lěta 1831 filozofiju a pozdźišo prawnistwo w Praze. Wot lěta 1843 skutkowaše jako archiwar Čěskeho narodneho muzeja, hdźež běše sobudźěłaćer Palackeho. Pozdźišo běše archiwar města Prahi.

Erben zběraše čěske ludowe pěsnje a wudawaše 1853 sławnu zběrku Kytice (originalny titul „Kytice z pověstí národních”), kotraž prěnjotnje dwanaće basnjow a wot druheho wudaća 1861 třinaće basnjow wosahowaše. Václav Srb (1901–1976) přełoži zběrku pozdźišo tež do serbšćiny.

Po smjerći Hanki w lěće 1861 běše Erben hač do 1870 dohladowar Serbowki Serbskeho seminara w Praze. W lěće 1864 wopyta Erben Łužicu a běše wot toho časa tež sobustaw Maćicy Serbskeje. W lěće 1865 wudawaše Slovanské čítanky (originalny titul „Sto prostonárodních pohádek a pověstí slovanských v nářečích původních“), w kotrejž so tež hornjo- a delnjoserbske powědančka, mjez druhim Smolerja a Hórnika předstaja.

Wuznamjenjenja
Erben běše ryćer ruskeho rjada swj. Hany druheje rjadownje.

Twórby
 Kytice z pověstí národních. Praha 1853 (online spřistupna)
 Sto prostonárodních pohádek a pověstí slovanských v nářečích původních. Praha 1865 (online spřistupna)

Žórła

Wotkazy

Kategorija:Rodź. 1811
Kategorija:Zemr. 1870
Kategorija:Muž
Kategorija:Čěska literatura
Kategorija:Basnik
Kategorija:Maćicar
Kategorija:Čech
Kategorija:Přećel Serbow
Kategorija:Awtor
Kategorija:Literatura (19. lětstotk)